Коми Республикаса Веськӧдлан котыр став дінму пиысь медводдзаӧн выль ногӧн кырымаліс Россияса футбол котыркӧд сёрнитчӧм

Документӧ кырымасисны Коми Республикаса Юралысь Вячеслав Гайзер, Россиялӧн футбол котырса президент Николай Толстых да Коми Республикалӧн футбол федерацияса президент Константин Ромаданов.

Россияса футбол котыркӧд (РФК) татшӧмсяма документ кырымалігӧн некор на вӧвлытӧмторйӧн лои ӧтйӧза организациялӧн - Коми Республикаса футбол федерациялӧн участвуйтӧм. Кыдзи пасйис Николай Толстых, татшӧм уджаланног сетас позянлун кыпӧдны оз сӧмын торъя спорт сикаслысь, а дзонь нырвизьлысь тӧдчанлунсӧ – видзны да паськӧдны дзоньвидза оласног да ышӧдны став олысьӧс физкультураӧ да спортӧ.

“Республикаса Веськӧдлан котыр индіс, мый ӧні уджсӧ колӧ веськӧдны сы вылӧ, медым быдӧн вермис занимайтчыны физкультураӧн. Куим воӧн ми стрӧитім да лӧсьӧдім 19 спорт объект 15 районын, и тайӧ абу сӧмын векни нырвизя спорт шӧринъяс. Мӧдарӧ, унджыкыс – тайӧ уна позянлуна залъяс да комплексъяс, кӧні позьӧ занимайтчыны уна спорт сикасӧн. Олысьясӧс спортобъектъясӧн могмӧдӧм серти миян республика босьтӧ мӧд места Рытыв-Войвылын да ёна водзынджык Россияса шӧр тшупӧдысь *[Пасйӧд. - Россия Федерацияса олысьясӧс спорт объектъясӧн могмӧдӧм – 24,5 %, Коми Республикаын – 31,7%]*. Матысса куим воӧн нӧшта стрӧитасны 15 спорт сооружение”, - висьталіс паныдасьлӧм дырйи Вячеслав Гайзер.

Республикаса Юралысь аттьӧаліс РФК президентӧс ӧтув уджалӧмысь да пасйис, мый Котыр отсӧгӧн дінмуын лӧсьӧдӧма футболысь ворсан вит поле: кыкыс – ыджыд футбол вылӧ, а куимыс – мини-футбол вылӧ. *[Пасйӧд. - 2 ыджыд поле – Сыктывкарын да Ухтаын, мини-футбол вылӧ 2 – Печораын да Кулӧмдінын].* “Футбол – тайӧ быдӧнлы судзсяна спорт сикас, мыйысь позьӧ ворсны пӧшти быд керка дорын, но тӧдчанаторйыс сыын, мый миян уджъёртъяскӧд ӧтвылысь ми зілям вӧчны ставсӧ, медым спорт радейтысьяслы вӧлі лӧсьыд ворснысӧ. Миян республикаын тайӧ спорт сикасыс зэв ёна паськалӧма – сӧмын Сыктывкарын мини-футбол серти чемпионатын участвуйтӧ 70 команда”, - пасйис Вячеслав Гайзер.

Николай Толстых висьталіс, мый Котырса правлениелӧн бӧръя чукӧртчылӧм дырйи примитӧма решение сетны дінмулы нӧшта ӧти поле: “Ми кӧсъям отсавны том йӧзлы, ӧд гӧгӧрвоана, мый дінмуяскӧд ӧтвылысь вермам вӧчны ставсӧ, медым миян челядь быдмисны дзоньвидзаӧсь да ёнӧсь. Уджнымӧс медбура серпасалӧ сійӧ, мый сэтшӧм балаяс, кыдзи “Мини-футбол школаӧ” да “Мини-футбол вузъясӧ” чукӧртісны нин миллионысь унджык участникӧс, и кӧсъя аттьӧавны республикаӧс тайӧ балаясын ыджыд уджысь”.

РФК президент ошкис Коми Республикалысь водзмӧстчӧмсӧ, мый Физкультура да спорт вося символӧс – Йӧрапиӧс - вӧзйӧма Мирса футбол чемпионат-2018 талисман вылӧ: “Йӧрапиыс бур, ён да мича. Чайта, сійӧ колана ногӧн участвуйтас конкурсын, кутшӧмӧс котыртас Оргкомитет”, - висьталіс Н. Толстых.

“Меным лоас зэв нимкодь, республикаысь петӧм символыс кӧ пырас федеральнӧй тшупӧдын торйӧдӧм призёр лыдӧ. Тайӧ нин лоас миян республикалы ыджыд вермӧмӧн”, - пасйис Республикаса Юралысь Вячеслав Гайзер.